
A Sportolói Appercepciós Technika tapasztalatai egy pilot-vizsgálat tükrében

A pszichológia területén fontos szerepet kapnak a projektív eljárások, a kognitív szemléletű kérdőíves módszertan mellett (Csenki & Jambrik, 2018). Ezen módszerek lehetővé teszik a tudattalak lelki konfliktusok, vágyak és motivációk feltérképezését (Tóth, 2018). A sportolók pszichológiai állapotának holisztikus megértése kulcsfontosságú a hatékony intervenciókhoz és a teljesítmény fokozásához (Gardner és Moore, 2006). A projekciók megvitatása segíthet beszélgetést kezdeményezni, vagy lappangó problémák feltárására is alkalmas lehet (Waiswool, 1995).
Célunk a Sportolói Appercepciós Technika (SAT) bemutatása és bevezetése a hazai sporttudományba, amely specifikusan sportkörnyezetre kialakított projektív eljárás. A SAT 10 alap képből tevődik össze, 5 kiegészítő képből, valamint 5 gyermekeknek szóló képből tevődik össze. Vizsgálatunkban a 10 alap képet alkalmaztuk, melyek olyan manifeszt és látens felszólító jellegeket tartalmaznak, mint például: többi sportolóval/edzővel való kapcsolat, szorongás, koncentráció, csapatkohézió, felkészülés és a rutinok, flow és az optimális teljesítmény, önbizalom, motiváció, attribúciós stílusok és a belső-beszéd (Gibbs és mtsai., 2017).
A résztvevők (N = 11 – 16 év feletti csapatsportoló) beválogatásához kényelmi mintavételt alkalmaztunk. Először demográfiai, majd sporttal kapcsolatos kérdésekre adtak választ. Ezt követően a SAT 10 alap képéről kellett történetet alkossanak, a felvételi protokoll meghatározott instrukció mentén történt. A válaszok elemzéséhez realista szemléletű elméletvezérelt tartalomelemzést végeztünk, két sportszakpszichológus bevonásával.
Kutatásunk során megvizsgáltuk, hogy az egyes képekhez azonosított eredeti felhívó jellegek milyen arányban fordultak elő, illetve, hogy mutatkozott-e dominancia bármelyik felszólító jelleg javára. A felszólító jellegek megjelenéséről általánosságban elmondható, hogy minden képnél legalább két féle felszólító jellegre való utalás beazonosítható volt a válaszokban, azonban öt képnél is előfordult, hogy egy-egy felszólító jelleg egy válaszban sem jelent meg.
Az SAT értékes projektív technika lehet a sportolók pszichológiai jellemzőinek értékelésére és megismerésére, mivel a hagyományos személyiségtesztekhez képest átfogóbb és mélyebb megközelítést kínál. A SAT által kínált idiografikus megközelítés nagyszerű lehetőségeket kínál az alkalmazott sportpszichológia számára, különös tekintettel az esettanulmányokra és további kvalitatív vizsgálatokra.



